62014CO0203_SL
Stranke
Razlogi za odločitev
Izrek
Stranke
V zadevi C‑203/14,
katere predmet je predlog za sprejetje predhodne odločbe na podlagi člena 267 PDEU, ki ga je vložilo Tribunal Català de Contractes del Sector Públic (Španija) z odločbo z dne 25. marca 2014, ki je prispela na Sodišče 23. aprila 2014, v postopku
Consorci Sanitari del Maresme
proti
Corporació de Salut del Maresme i la Selva
SODIŠČE (veliki senat),
v sestavi V. Skouris, predsednik, K. Lenaerts, podpredsednik, A. Tizzano, R. Silva de Lapuerta, sodnica, T. von Danwitz, A. Ó Caoimh, J.‑C. Bonichot, C. Vajda, S. Rodin, predsedniki senata, A. Arabadžiev, M. Berger (poročevalka), E. Jarašiūnas, C. G. Fernlund, J. L. da Cruz Vilaça in F. Biltgen, sodniki,
generalni pravobranilec: N. Jääskinen,
sodni tajnik: A. Calot Escobar,
po opredelitvi generalnega pravobranilca
izdaja naslednji
Sklep
Razlogi za odločitev
1. Predlog za sprejetje predhodne odločbe se nanaša na razlago členov 1(8) in 52 Direktive 2004/18/ES Evropskega parlamenta in Sveta z dne 31. marca 2004 o usklajevanju postopkov za oddajo javnih naročil gradenj, blaga in storitev (UL, posebna izdaja v slovenščini, poglavje 6, zvezek 7, str. 132).
2. Ta predlog je bil vložen v okviru posebne upravne revizije na področju javnih naročil, ki jo je vložil Consorci Sanitari del Maresme (zdravstveni konzorcij za okrožje Maresme) in s katero je predlagal, prvič, razveljavitev odločbe, s katero je razpisni odbor Corporació de Salut del Maresme i la Selva (združenje zdravstvenih služb za okrožji Maresme in Selva) temu konzorciju zavrnil sodelovanje v odprtem javnem razpisu za oddajo javnega naročila za storitve magnetne resonance, namenjene zdravstvenim centrom, ki jih upravlja združenje Corporació de Salut del Maresme i la Selva, in drugič, da se temu konzorciju dovoli sodelovanje v postopku.
3. Sodišče je s sklepom z dne 13. januarja 2015 zadevo predložilo šestemu senatu in v skladu s členom 76(2) Poslovnika Sodišča odločilo, da ne bo opravilo obravnave. Poleg tega je odločilo, da bo o zadevi razsodilo brez sklepnih predlogov generalnega pravobranilca.
4. Ker so se pojavili dvomi glede pristojnosti Sodišča, je to 9. februarja 2015 na Tribunal Català de Contractes del Sector Públic (katalonska komisija za javna naročila) naslovilo zahtevo za pojasnila. Ta mu je na to zahtevo odgovorila z dopisom z dne 12. februarja 2015, ki je na Sodišče prispel 17. februarja 2015.
5. Sodišče je v zvezi s pojasnili Tribunal Català de Contractes del Sector Públic ocenilo, da je treba pred njim opraviti poglobljeno razpravo. Odločilo je, da to zadevo dodeli velikemu senatu, ki bo odločal po predložitvi sklepnih predlogov generalnega pravobranilca.
6. Iz navedenih pojasnil je namreč razvidno, da je posebna upravna revizija na področju javnih naročil, ki je predmet postopka v glavni stvari, neobvezna, da bo z odločbo, sprejeto o tem pravnem sredstvu, upravni postopek končan in da se bo to odločbo lahko nato izpodbijalo v rednem upravnem sporu („contencioso-administrativo“).
7. Postavlja se torej vprašanje, ali Tribunal Català de Contractes del Sector Públic izpolnjuje merila iz sodne prakse Sodišča za opredelitev kot sodišče v smislu člena 267 PDEU.
8. Sodišče meni, da je treba razpisati obravnavo, da bodo lahko zainteresirani subjekti iz člena 23 Statuta Sodišča Evropske unije izrazili morebitna stališča glede vprašanja, navedenega v točki 7 tega sklepa.
Izrek
Iz teh razlogov Sodišče (veliki senat) izdaja naslednji sklep:
1. V zadevi C‑203/14 se začne ustni postopek.
2. Datum obravnave se določi s posebnim aktom.
3. Zainteresirane subjekte iz člena 23 Statuta Sodišča Evropske unije se pozove, da podajo morebitna stališča glede vprašanja, ali Tribunal Català de Contractes del Sector Públic (Španija) izpolnjuje merila iz sodne prakse Sodišča za opredelitev kot sodišče v smislu člena 267 PDEU.
4. Odločitev o stroških se pridrži.